Nordjylland har Danmarks flotteste vejr fredag og kan se frem til tocifrede varmegrader.

Forår. Årstiden, der på alle måder er fantastisk, og som i kalenderen startede søndag. Den besked var dog ikke blevet videre til vejret og midt i ugen kom der sågar sne ned fra oven. Men nu skulle den være god nok. Fredag eftermiddag rammer termometrene omkring og øst for Aalborg tocifrede varmegrader mens solen bader landsdelen i lys. - Solchancerne er bedst fra Skagen og ned mod Hjørring mens der fra Aalborg og sydover er flere skyer, fortæller Andreas Nyholm fra TV 2 Vejret. I aften og nat bliver der klart, og så kunne man frygte at varmegraderne fes lige ud i verdensrummet, men nej. Temperaturen falder kun til omkring seks grader.